LaBeouf vill kærustu geðbilaðs morðingja – Fyrsta stikla ! Kvikmyndafyrirtækið Millennium Entertainment hefur birt fyrstu stikluna úr mynd leikstjórans Fredrik Bond , Charlie Countryman , með þeim Shia LaBeouf , Evan Rachel Wood , Mads Mikkelsen , Melissa Leo og Rupert Grint í stærstu hlutverkunum . Myndin var frumsýnd á Sundance kvikmyndahátíðinni í byrjun ársins , og fékk þá misjafnar viðtökur gagnrýnenda . Myndin þykir mjög stílfærð í ætt við tónlistarmyndband . LaBeouf leikur bandarískan ferðamann sem fer til Evrópu til að uppfylla draum móður sinnar , en verður ástfanginn af fallegri rúmanskri stúlku , Gabi , sem Rachel Wood leikur , en hún er fyrrum eiginkona geðsjúks glæpamanns að nafni Nigel , sem Mikkelsen leikur . Sjáðu stikluna hér fyrir neðan : Leikstjórinn , Bond , sem er virtur auglýsinga - og tónlistarmyndbandaleikstjóri , hefur samkvæmt vefsíðunni Filmofilia.com gert nokkrar breytingar á myndinni frá því hún var sýnd á Sundance hátíðinni . Söguþráðurinn er þessi : Þegar látin móðir hans birtist honum og segir honum að fara til Búkarest í Rúmeníu , þá fer Charlie umsvifalaust um borð í flugvél og flýgur yfir Atlantshafið . En þegar hann hittir farþega á sömu leið , þá man hann annað loforð sem hann vill efna . Charlie Countryman , sem áður hét The Necessary Death of Charlie Countryman , verður frumsýnd samtímins í Bandaríkjunum á VOD og í bíó 15. nóvember 2013 nk .